**EKONOMISKĀS SITUĀCIJAS RAKSTUROJUMS UN**

**PASKAIDROJUMA RAKSTS**

**DOBELES NOVADA PAŠVALDĪBAS 2019. GADA BUDŽETAM**

Dobeles novada administratīvajā teritorijā ietilpst Dobeles pilsēta un 10 pagasti: Annenieku, Auru, Bērzes, Bikstu, Dobeles, Jaunbērzes, Naudītes, Krimūnu, Penkules un Zebrenes pagasts. Novada kopējā platība ir 889,79 km2, no tiem 0,9% aizņem administratīvais centrs – Dobeles pilsēta un pārējo teritoriju – 99,1% novada pagasti.

Novada iedzīvotāju skaits uz 2018.gada 1.janvāri bija 21 324.

Līdzīgi kā valstī, arī Dobeles novadā ir samazinājies darbaspējas vecuma iedzīvotāju skaits. Tāpat ir samazinājies iedzīvotāju pēc darbaspējas vecuma skaits, savukārt nedaudz palielinājies līdz darbaspējas vecuma iedzīvotāju skaits.

|  |  |  |  |  |
| --- | --- | --- | --- | --- |
| **Vecuma grupas** | **01.01.2015.** | **01.01.2016.** | **01.01.2017.** | **01.01.2018.** |
| Iedzīvotāji līdz darbaspējas vecumam | 3264 | 3211 | 3234 | 3204 |
| Iedzīvotāji darbaspējas vecumā | 14750 | 14398 | 14015 | 13808 |
| Iedzīvotāji pēc darbaspējas vecuma | 4543 | 4564 | 4439 | 4312 |
| KOPĀ | 22557 | 22173 | 21688 | 21324 |

Pašvaldības pamatbudžeta ieņēmumi uz 1 novada iedzīvotāju nemitīgi ar katru gadu palielinās un 2018.gadā sasniedza 1 526 EUR. Salīdzinot ar 2017.gadu, pamatbudžeta ieņēmumi uz 1 novada iedzīvotāju ir pieauguši par 374 EUR.

Bezdarba līmenis novadā 2018.gadā 30. novembrī bija 5,3%, kas ir par 0,1 procentpunktu mazāk nekā 2018.gada 31.janvārī.

Viens no novada attīstību raksturojošiem rādītājiem ir teritorijas attīstības indekss (TAI). TAI ir vispārināts rādītājs, ko aprēķina ar noteiktiem svara jeb nozīmības koeficientiem summējot svarīgāko, pašvaldības attīstību raksturojošo statistikas pamatrādītāju standartizētās vērtības. TAI aprēķināšanu un publicēšanu veic Valsts reģionālās attīstības aģentūra. Novadam teritorijas attīstības indekss 2011.gadā bija 0,058 un novads ierindojās 39. rangā, savukārt pēc 2017.gada datiem šis rādītājs ir 0,115 un novads pēc TAI tāpat ierindojas 39. rangā no 110.

2018.gadā Dobeles novadā reģistrēti 63 jauni uzņēmumi, no tiem 57 sabiedrības ar ierobežotu atbildību, 2 zemnieku saimniecības un 4 individuālie komersanti. Salīdzinot ar 2017.gadu no jauna reģistrēto uzņēmumu skaits pieaudzis par 10 vienībām.

 Pašvaldības darbības finansiālo pamatu veido budžets, kas ir svarīgākais instruments pašvaldības autonomo funkciju izpildes nodrošināšanai, ekonomisko un sociālo vajadzību sabalansēšanai, kā arī pašvaldības teritorijas ilgtermiņa attīstībai. Pašvaldības ekonomisko attīstību un finanses ietekmē kopīgā situācija ekonomiskajā un sociālajā vidē valstī. Lai pašvaldība nodrošinātu līdzsvarotu un ilgtermiņā noturīgu izaugsmi savā teritorijā, nepieciešama stabila makroekonomiskā vide valstī.

Dobeles novada pašvaldības budžeta projekts 2019. gadam izstrādāts, pamatojoties uz Vidēja termiņa budžeta ietvara likumu, ievērojot likumus „Par pašvaldībām”, „Par pašvaldību budžetiem”, „Likumu par budžetu un finanšu vadību”, kā arī citu normatīvo aktu prasības.

Sagatavojot budžeta projektu 2019. gadam, pieejamie resursi tika plānoti atbilstoši novada attīstības prioritātēm, nodrošinot visu pašvaldības iestāžu darbību, attīstību veicinošu investīciju projektu ieviešanu un realizāciju.

Pašvaldības uzstādījumi novada attīstībai ir noteikti ar domes lēmumu apstiprinātos attīstības plānošanas dokumentos:

* Dobeles novada ilgtspējīgas attīstības stratēģijā 2013.-2030.gadam noteikta ilgtermiņa attīstības vīzija: *"Dobeles novadā ir izveidota līdzsvarota un harmoniska dzīves vide, kas veicina iedzīvotāju vēlmi dzīvot un strādāt novadā. Novada ekonomiskā attīstība balstās uz vietējo uzņēmumu izaugsmi. Vienlaicīgi tiek veicinātas un atbalstītas jaunas uzņēmējdarbības formas, kas nostiprina novada saimniecisko patstāvību, piesaista kvalificētu darbaspēku un sekmē iedzīvotāju labklājības pieaugumu. Uzņēmējdarbība novadā ir ar stabilu pieaugošu dinamiku, konkurētspējīga Latvijā un ārvalstīs, balstās uz tradicionālām iestrādnēm. Novada iedzīvotāji attīsta, uztur un saglabā novada tradīcijas un kultūrvēsturisko mantojumu"*, stratēģiskie mērķi: *"Labklājīga sabiedrība"*, *"Attīstīta un sakārtota dzīves un atpūtas vide"* un *"Attīstīta uzņēmējdarbības vide"*, ilgtermiņa attīstības prioritātes: *"Pieejami izglītības, sociālie, kultūras un sporta pakalpojumi"*, *"Attīstīta inženiertehniskā infrastruktūra"* un *"Novada konkurētspējas palielināšana"*;
* Dobeles novada attīstības programmā 2014.-2020.gadam īpaša nozīme pievērsta ilgtspējīgas attīstības principam, nodrošinot iedzīvotājiem kvalitatīvu dzīves un darba vidi, līdzsvarotu ekonomisko attīstību, racionāli izmantojot dabas un materiālos resursus, saglabājot un attīstot dabas un kultūras mantojumu. Dobeles novada attīstībai ir izvirzītas 4 vidēja termiņa prioritātes (VTP) – aktualitātes, kurām jāvērš īpaša uzmanība laika posmā no 2014. līdz 2020.gadam, tām pakārtoti rīcības virzieni (RV) un uzdevumi (U).

*VTP1: Iedzīvotāju skaita saglabāšana un moderna izglītības, sociālo, kultūras un sporta pakalpojumu infrastruktūra*:

* RV1 Iedzīvotāju skaits (saglabāt stabilu iedzīvotāju skaitu, samazinot migrāciju, veidojot pievilcīgu dzīves vidi un nodrošinot darba iespējas novadā);
* RV2 Izglītība (nodrošināt pieejamu, kvalitatīvu un daudzpusīgu izglītības piedāvājumu, modernizēt un attīstīt izglītības iestāžu infrastruktūru un materiāli tehnisko bāzi);
* RV3 Veselības aprūpe un sociālie pakalpojumi (attīstīt un uzlabot sociālo pakalpojumu pieejamību un dažādību, veicināt veselības aprūpes pakalpojumu pieejamību);
* RV4 Kultūra, sports un atpūta (pilnveidot kultūras iestāžu infrastruktūru un piedāvājumu, attīstīt kvalitatīvu kultūras piedāvājumu un veicināt amatierkolektīvu, interešu grupu un sabiedrisko organizāciju aktivitāti un darbību, pilnveidot sporta aktivitāšu piedāvājumu un tehnisko bāzi);
* RV5 Pārvaldība (paaugstināt pašvaldības kapacitāti un attīstīt pakalpojumu kvalitāti un pieejamību, veicināt pašvaldības, valsts un citu iestāžu, iedzīvotāju un NVO sadarbību un partnerību).

*VTP2: Efektīvi uzņēmējdarbības atbalsta instrumenti:*

* RV6 Uzņēmējdarbības vide (pilnveidot un attīstīt uzņēmējdarbības atbalsta instrumentus, pilnveidot infrastruktūru uzņēmējdarbības un zinātnes attīstībai novadā);
* RV7 Tūrisms (attīstīt tūrisma infrastruktūru, paplašināt tūrisma piedāvājumu un sadarbību starp tūrismā iesaistītajām pusēm).

*VTP3 Sakārtota publiskā ārtelpa* un *VTP4: Sakārtota ceļu infrastruktūra:*

* RV8 Tehniskā infrastruktūra (attīstīt ielu un ceļu infrastruktūru un pilnveidot pasažieru pārvadāšanas pakalpojumus, attīstīt kvalitatīvas enerģētikas infrastruktūru, attīstīt ūdenssaimniecības un lietus ūdeņu apsaimniekošanas infrastruktūru, pilnveidot atkritumu apsaimniekošanas sistēmu);
* RV9 Vide un kultūrvēsturiskais mantojums (nodrošināt dabas un kultūrvēsturisko pieminekļu saglabāšanu un pašvaldības nekustamo īpašumu efektīvu apsaimniekošanu, veicināt teritorijas labiekārtošanu un racionālu izmantošanu);
* RV10 Drošība (īstenot pasākumus sabiedriskās kārtības un drošības uzlabošanā).

Atbilstoši Dobeles novada attīstības programmā 2014.-2020.gadam noteiktajām vidēja termiņa prioritātēm un izvirzītajiem rīcības virzieniem, 2019.gadā un turpmākajos gados pašvaldības budžetā svarīgi nodrošināt finanšu līdzekļus novada attīstības nodrošināšanai un investīciju projektu realizācijai. Plānots turpināt novada infrastruktūras attīstību, nodrošināt finansējumu kvalitatīvai izglītības iestāžu sistēmas nodrošināšanai, ielu un ceļu uzturēšanai un uzlabošanai, dzīvojamo teritoriju, nekustamo īpašumu un izglītības un citu iestāžu infrastruktūras sakārtošanai un uzturēšanai, ēku siltināšanai, nodrošināt sociālo atbalstu maznodrošinātajai sabiedrības daļai, paredzēt finansējumu kultūrai un sportam, veselībai, sabiedriskajai kārtībai un drošībai.

Pašvaldība, izstrādājot tehniskos projektus, 2017.gadā uzsāka vairāku darbības programmas "Izaugsme un nodarbinātība" specifisko atbalsta mērķu (SAM) projektu realizāciju. 2018.gadā ir uzsākta būvniecība, īstenojot izstrādātos tehniskos projektus, vairāku projektu īstenošana turpinās 2019.gadā.. Projektu īstenošanai tiek piesaistīts Eiropas Savienības fondu finansējums un nodrošināts nepieciešamais pašvaldības līdzfinansējums.

Dobeles novada konsolidētā budžeta ieņēmumu kopējais apjoms 2019. gadā prognozēts 29 697 055 *euro* apmērā, izdevumu kopējais apjoms – 42 830 658 *euro* apmērā.

*1.att.Dobeles novada konsolidētā budžeta ieņēmumu un izdevumu dinamika pa gadiem*

Informācija par budžeta ieņēmumiem atbilstoši ieņēmumu avotiem un budžeta ieņēmumu klasifikācijai ir saistošo noteikumu projekta „Dobeles novada pašvaldības budžets 2019. gadam” 1.,3. un 4. pielikumā. Ieņēmumi 2019. gadā plānoti 29 697 055 *euro* apjomā, tajā skaitā pamatbudžeta ieņēmumi – 28 886 279 *euro* un speciālā budžeta ieņēmumi –810 776 *euro*.

Informācija par budžeta izdevumiem ir saistošo noteikumu projekta „Dobeles novada pašvaldības budžets 2019.gadam” 2., 3., 4.,5. pielikumā. Izdevumi 2019. gadā plānoti 42 830 658 *euro* apjomā, tajā skaitā pamatbudžeta izdevumi – 42 063 823 *euro*, speciālā budžeta izdevumi – 758 104 *euro*, ziedojumu budžeta izdevumi – 8 731 *euro*.

Dobeles novada pašvaldības budžeta izdevumu pārsniegumu pār ieņēmumiem – 13 133 603 *euro* un aizņēmumu pamatsummas – 2 603 184 *euro* atmaksu 2019. gadā un ieguldījumus novada kapitālsabiedrību pamatkapitālā 86 915 *euro* ir paredzēts segt no budžeta līdzekļu atlikuma gada sākumā 8 993 658 *euro* un aizņēmuma no Valsts kases – 8 379 751 *euro* apmērā, kā arī saglabāt naudas līdzekļu atlikumus gada beigās 1 549 707 *euro* apmērā.

**Pamatbudžets**

**Ieņēmumi**

|  |  |  |  |  |  |  |  |
| --- | --- | --- | --- | --- | --- | --- | --- |
| **Klasifikācijas kods** |   | **2016. gada izpilde** | **2017.gada izpilde** | **2018.gada izpilde** | **2019.gada plāns** | **Starpība 2019/2018** | **Īpatsvars % no kopējā 2019. gada plāna** |
| **1.0.** | Nodokļu ieņēmumi | 13 687 191 | 14 841 318 | 15 897 931 | 15 107 072 | -790 859 | 52,30 |
|  | *t.sk.Iedzīvotāju ienēkuma nodoklis* | *11 537 615* | *12 559 527* | *13 505 101* | *12 972 896* | *-532 205* | *44,91* |
|  | *t.sk.Nekustamā īpašuma nodoklis* | *2 090 628* | *2 221 211* | *2 317 119* | *2 059 176* | *-257 943* | *7,13* |
| **2.0.** | Nenodokļu ieņēmumi | 686 740 | 341 407 | 293 490 | 278 881 | -14 609 | 0,97 |
| **3.0.** | Maksas pakalpojumi un citi pašu ieņēmumi | 895 167 | 882 620 | 869 527 | 854 557 | -14 970 | 2,96 |
| **5.0.** | Transferti | 7 213 689 | 8 508 551 | 15 471 890 | 12 645 769 | -2 826 121 | 43,77 |
|  |  | **22 482 787** | **24 573 896** | **32 532 838** | **28 886 279** | -3 646 559 | 100 |

 ***Dobeles novada pašvaldības pamatbudžeta ieņēmumu dinamika pa gadiem***

Dobeles novada pašvaldības 2019. gada pamatbudžeta ieņēmumos lielākais īpatsvars ir iedzīvotāju ienākuma nodoklim – 12 972 896 *euro*, jeb 44,91 % no pamatbudžeta kopējiem ieņēmumiem. Iedzīvotāju ienākuma nodokļa plāna prognoze 2019.gadam, salīdzinājumā ar 2018.gada izpildi, ir samazinājusies par 532 205 *euro* . Gan 2018.gadā, gan 2019.gadā valsts garantē 100 % Iedzīvotāju ienākuma nodokļa prognozes izpildi.

*2.att.Dobeles novada pamatbudžeta nodokļu ieņēmumu dinamika pa gadiem*

Nodokļu ieņēmumi no nekustamā īpašuma nodokļa 2019. gadā prognozēti 2 059 176 *euro* apmērā, tie ir 7,13 % no pašvaldības pamatbudžeta ieņēmumiem. Prognoze 2019.gadam tika aprēķināta ar koeficientu 0,8 (80%), kā to nosaka Ministru kabineta noteikumi Nr. 292” Nekustamā īpašuma nodokļa ieņēmumu prognozes noteikšanas kārtība”.

|  |  |  |  |  |  |
| --- | --- | --- | --- | --- | --- |
|   | **2016. gada izpilde** | **2017.gada izpilde** | **2018.gada izpilde** | **2019.gada plāns** | **Starpība 2019/2018** |
| **Īpašuma nodokļi** | **2 090 628** | **2 221 211** | **2 317 119** | **2 059 176** | -257 943 |
| **Nekustāmā īpašuma nodoklis par zemi** | **1 598 662** | **1 722 050** | **1 796 868** | **1 630 022** | *-166 846* |
| *NĪN par zemi kārtējā gada* | *1 478 346* | *1 579 016* | *1 666 596* | *1 476 421* | *-190 175* |
| *NĪN par zemi parādi* | *120 316* | *143 034* | *130 272* | *153 601* | *23 329* |
| ***Nekustamā īpašuma nodoklis par ēkām*** | **364 130** | **370 379** | **392 056** | **314 064** | *-77 922* |
| *NĪN par ēkām kārtējā gada* | *321 762* | *342 180* | *343 886* | *276 634* | *-67 252* |
| *NĪN par ēkām parādi* | *42 368* | *28 199* | *48 170* | *37 430* | *-10 740* |
| ***Nekustamā īpašuma nodoklis par mājokļiem*** | **127 837** | **128 782** | **128 195** | **115 090** | -13 105 |
| *NĪN par mājokļiem kārtējā gada* | *107 996* | *109 523* | *108 913* | *94 090* | -14 823 |
| *NĪN par mājokļiem parādi* | *19 841* | *19 259* | *19 282* | *21 000* | 1718 |

***Dobeles novada pašvaldības NĪN ieņēmumu dinamika pa gadiem***

Prognozējot 2019. gada ieņēmumus, nav ņemta vērā ar palielinātu likmi apliekamā neapstrādātā lauksaimniecībā izmantojamā zeme. Nekustamā īpašuma nodokļa parāda maksājumi plānoti – 212 031 *euro* apmērā, t.skaitā 40 000 *euro* plānota *soda nauda vai nokavējuma nauda par termiņā nesamaksāto nekustamā īpašuma nodokli*, kuru no 2015.gada attiecina uz NĪN klasifikācijas kodu. 2018. gadā Dobeles novada pašvaldība iepriekšējo gadu nekustamā īpašuma nodokļa parādu maksājumos saņēma 197 724 *euro* un 2017. gadā – 190 492 *euro*.

Iedzīvotāju ienākuma nodokļa un nekustamā īpašuma nodokļa ieņēmumu prognoze saistīta ar Finanšu ministrijas aprēķiniem, uz kuru pamata katrai pašvaldībai tiek aprēķināta finanšu nepieciešamība un rezultātā tiek noteiktas iemaksas vai dotācijas no pašvaldību finanšu izlīdzināšanas fonda.

Nenodokļu ieņēmumi: procentu ieņēmumi par kontu atlikumiem, naudas sodi un sankcijas, valsts un pašvaldības nodevas, kā arī ieņēmumi no zemes īpašumu atsavināšanas 2019.gada budžetā kopā plānoti 278 881 *euro*, kas pašvaldības pamatbudžeta ieņēmumu struktūrā veido 0,97%.

Ieņēmumi no budžeta iestāžu sniegtajiem maksas pakalpojumiem un citi pašu ieņēmumi plānoti 854 557 *euro* apmērā, kas ir 2,96 % no pamatbudžeta ieņēmumiem.

Pašvaldības saņemtie valsts budžeta transferti noteiktam mērķim 2019.gadam plānoti 11 513 0020 *euro* apmērā, kas ir 39,86 % no pašvaldības pamatbudžeta ieņēmumiem, salīdzinājumā ar 2018.gadu samazinājušies 2 945 102 *euro.*

Dobeles novada pašvaldības 2019.gada ieņēmumi no valsts budžeta (VB) mērķdotācijām pedagoģisko darbinieku atlīdzībai (t. skaitā pamata un vispārējai vidējai izglītībai, 5.-6.gadīgo bērnu apmācībai, interešu izglītībai) plānoti 2 764 573 *euro* apmērā 8 mēnešiem.

Valsts budžeta mērķdotācija Bērzupes speciālās internātpamatskolas un Speciālās pirmsskolas izglītības iestādes “Valodiņa” pedagoģisko darbinieku atlīdzībai un uzturēšanas izdevumiem plānota 553 392 *euro* apmērā 8 mēnešiem. Speciālās pirmsskolas izglītības iestādes “Valodiņa” uzturēšanas izdevumiem 2019.gadā valsts budžeta mērķdotācija nav paredzēta.

Dotācijas Dobeles Mūzikas skolas un Dobeles mākslas skolas pedagogu darba samaksai un valsts sociālās apdrošināšanas obligātajām iemaksām ir plānotas, pamatojoties uz noslēgtajiem līgumiem ar Kultūras ministriju 161 922 *euro* apmērā, salīdzinājumā ar 2018.gadu finansējums būtiski samazinājies, ar Izglītības un zinātnes ministriju par profesionālās ievirzes sporta izglītības programmu finansēšanu 2019.gadam 153 188 *euro* apmērā, salīdzinājumā ar 2018.gadu - samazinājums par 5 793 *euro*, jeb 3,6 %.

Mērķdotācija pašvaldību māksliniecisko kolektīvu vadītāju atlīdzībai paredzēta 13 788 *euro* apmērā, salīdzinājumā ar 2018.gadu - palielinājums par 954 *euro*, jeb 7,4 %.

Plānots, ka 2019. gadā brīvpusdienu nodrošināšanai izglītojamiem, kas mācās pašvaldības izglītības iestāžu 1.,2.,3. un 4. klasēs, no valsts budžeta tiks saņemta mērķdotācija 188 914 *euro* apmērā. Valsts budžeta finansējums vienam skolēnam dienā nodrošina ēdināšanas izdevumu apmaksu 1,42 *euro* vērtībā. 2019.gadā mācību literatūras un mācību līdzekļu iegādei plānoti valsts budžeta līdzekļi 47 688 *euro* apmērā, kas ir par 294 *euro* mazāk kā 2018.gadā.

Saskaņā ar Ministru kabineta 2012.gada 18.decembra noteikumiem Nr.942 „Kārtība, kādā piešķir un finansē asistenta pakalpojumu pašvaldībās” 2019.gadā Dobeles novada pašvaldībai ir piešķirts finansējums asistenta pakalpojuma nodrošināšanai personām, kurām noteikta I un II invaliditātes grupa un personām no 5 līdz 18 gadu vecumam, kurām izsniegts atzinums par īpašas kopšanas nepieciešamību –184 000 *euro* apmērā, salīdzinājumā ar 2018.gadu - palielinājums par 12 928 *euro*, 7,6 %.

2019.gadā vairs nav paredzēta mērķdotācija sociālo darbinieku atalgojumam darbiniekiem, kuri strādā ar ģimenēm ar bērniem, 2018.gadā šim mērķim bija paredzēti 17 788 *euro.*

Dobeles novada pašvaldība 2019. gadā plāno saņemt transfertus no valsts un pašvaldību budžeta iestādēm Eiropas Savienības politiku instrumentu līdzfinansētajiem projektiem 5 529 520 *euro* apmērā.

2019. gadā pašvaldības budžetā plānots saņemt dotāciju 1 615 185 *euro* apmērā no pašvaldību finanšu izlīdzināšanas fonda, tai skaitā 2018.gada nesadalītais atlikums 19 961 *euro*, salīdzinājumā ar 2018.gadu palielinājums par 738 305 *euro* jeb 84,2%.

Valsts budžeta speciālā dotācija pašvaldībām plānota 492 034 *euro* , salīdzinot ar 2018.gadu palielinājusies par 279 486 *euro* jeb 43,2%.

Pašvaldības budžetu transferti 2019.gadam plānoti 1 132 749 *euro* apmērā, kas ir 3,92 % no pašvaldības pamatbudžeta ieņēmumiem, salīdzinājumā ar 2018.gadu - palielinājums par 143 342 *euro*, jeb 14,5%.

 Ieņēmumi no maksas pakalpojumiem plānoti 854 557 euro apmērā, kas ir 2,96 % no pašvaldības pamatbudžeta ieņēmumiem, salīdzinājumā ar 2018.gadu samazinājušies par 14 970 *euro*, jeb 1,7 %.

**Izdevumi**

***Dobeles novada pašvaldības pamatbudžeta izdevumu dinamika par gadiem atbilstoši***

***funkcionālajām kategorijām***

|  |  |  |  |  |  |  |  |
| --- | --- | --- | --- | --- | --- | --- | --- |
| **Klasifikācijas kods** |  | **2016. gada izpilde** | **2017.gada izpilde** | **2018.gada izpilde** | **2019.gada plāns** | **Starpība 2019/2018** | **Īpatsvars % no kopējā 2019. gada plāna** |
| **01.000** | Vispārējie valdības dienesti | 2 259 542 | 2 534 393 | 2 508 271 | 3 392 620 | 884 359 | 8,07 |
| **03.000** | Sabiedriskā kārtība un drošība | 341 045 | 379 085 | 416 272 | 422 819 | 6 547 | 1,01 |
| **04.000** | Ekonomiskā darbība | 472 209 | 1 155 028 | 10 178 668 | 7 863 228 | -2 315 440 | 18,69 |
| **05.000** | Vides aizsardzība | 446 673 | 145 538 | 150 637 | 69 845 | -80 792 | 0,17 |
| **06.000** | Pašvaldības teritoriju un mājokļu apsaimniekošana | 2 001 519 | 2 159 267 | 4 335 765 | 5 414 967 | 1 079 202 | 12,87 |
| **07.000** | Veselība | 14 789 | 77 438 | 108 141 | 152 231 | 44 090 | 0,36 |
| **08.000** | Atpūta, kultūra un sports | 1 748 581 | 1 982 021 | 4 351 230 | 2 620 328 | -1 730 902 | 6,23 |
| **09.000** | Izglītība | 12 601 415 | 13 371 366 | 17 263 596 | 19 286 168 | 2 022 572 | 45,85 |
| **10.000** | Sociālā aizsardzība | 1 727 897 | 1 859 172 | 2 151 992 | 2 841 617 | 689 625 | 6,76 |
|   | **Pavisam kopā izdevumi** | **21 613 670** | **23 663 308** | **41 464 572** | **42 063 823** | **599 251** | **100,00** |

Dobeles novada pašvaldības izdevumu dinamika pa gadiem ir ar augšupejošu tendenci. Kā uzskatāmi redzam tabulā un grafikā, ik gadu vislielākie izdevumi tiek novirzīti izglītības jomai.

*3.att.Dobeles novada pamatbudžeta izdevumu dinamika pa gadiem*

***Dobeles novada pašvaldības pamatbudžeta izdevumu dinamika pa gadiem atbilstoši ekonomiskajām kategorijām***

|  |  |  |  |  |  |  |  |
| --- | --- | --- | --- | --- | --- | --- | --- |
| **Klasifikācijas kods** |  | **2016. gada izpilde** | **2017.gada izpilde** | **2018.gada izpilde** | **2019.gada plāns** | **Starpība 2019/2018** | **Īpatsvars % no kopējā 2019. gada plāna** |
| **1000** | Atlīdzība | 12 245 208 | 13 013 498 | 14 132 923 | 12 800 219 | -1 332 704 | 30,43 |
| **2000** | Preces un pakalpojumi | 5 507 926 | 5 285 605 | 5 674 509 | 8 276 805 | 2 602 296 | 19,68 |
| **3000** | Subsīdijas un dotācijas | 821 347 | 877 684 | 1 077 564 | 1 073 411 | -4 153 | 2,55 |
| **4000** | Procentu izdevumi | 24 351 | 4019 | 1 171 | 10 000 | 8 829 | 0,02 |
| **5000** | Pamatkapitāla veidošana | 2 097 751 | 3 507 571 | 19 538 066 | 18 457 487 | -1 080 579 | 43,88 |
| **6000** | Sociālie pabalsti | 463 985 | 514 309 | 436 324 | 639 761 | 203 437 | 1,52 |
| **7000** | Transferti | 452 196 | 460 622 | 604 015 | 806 140 | 202 125 | 1,92 |
|   | **Pavisam kopā izdevumi** | **21 613 670** | **23 663 308** | **41 464 572** | **42 063 823** | **559 251** | **100,00** |

 Dobeles novada pašvaldības pamatbudžeta ieņēmumi tiek novirzīti pašvaldības funkciju nodrošināšanai – izdevumiem no budžeta finansētu institūciju, tajā skaitā pašvaldības izglītības, kultūras un sporta iestāžu, sociālās aizsardzības iestāžu, sabiedriskās kārtības un drošības iestāžu un pagastu pārvalžu un centrālās administrācijas uzturēšanai, novada izglītības, sporta un kultūras pasākumu finansēšanai, novada infrastruktūras uzturēšanai, pabalstiem maznodrošinātiem iedzīvotājiem, investīciju finansēšanai, atbalstam biedrībām un nodibinājumiem, kā arī citiem izdevumiem, kas atbilstoši budžeta funkcionālai klasifikācijai paredzēti Dobeles novada domes saistošo noteikumu projekta Nr.1 „Dobeles novada pašvaldības budžets 2019.gadam” 2. pielikumā.

*4.att.Dobeles novada 2019. gada pamatbudžeta izdevumu īpatsvars % no kopējā plāna*

Vislielākais izdevumu apjoms ikgadējā pamatbudžetā plānots izglītības iestāžu uzturēšanai un ar izglītību saistīto pasākumu finansēšanai. Izglītības nozarei 2019.gadā plānotais izdevumu apjoms ir 19 286 168 *euro*, kas ir 45,85 % no plānotajiem kopējiem pamatbudžeta izdevumiem, tajā skaitā valsts budžeta mērķdotācijas apjoms, kas paredzēts daļējai šo izdevumu segšanai, ir 3 554 567 *euro* jeb 18,4 % no visiem izglītībai plānotajiem izdevumiem.

***Pamatbudžeta izdevumi izglītībai atbilstoši ekonomiskajām kategorijām***

|  |  |  |  |  |
| --- | --- | --- | --- | --- |
| **Klasifikācijas kods** |  | **2019. gada plāns** | **2018. gada izpilde** | **Starpība 2019/2018 (+;-)** |
| **1000** | Atlīdzība | 7 805 019 | 9 383 801 | -1 578 782 |
| **2000** | Preces un pakalpojumi | 3 263 560 | 3 035 309 | 228 251 |
| **3000** | Subsīdijas un dotācijas | 6 270 | 14 282 | -8 012 |
| **5000** | Pamatkapitāla veidošana | 7 546 481 | 4 307 569 | 3 238 912 |
| **6000** | Sociālie pabalsti | 111 198 | 116 394 | -5 196 |
| **7000** | Transferti | 553 640 | 406 241 | 147 399 |
|   | **Pavisam kopā izdevumi** | **19 286 168** | **17 263 596** | **2 022 572** |

Atalgojums un valsts sociālās apdrošināšanas obligātās iemaksas izglītības nozarei 2019. gadam ir 7 805 019 *euro* jeb40,5 %no plānotajiem izdevumiem*.* Salīdzinājumā ar 2018.gadu darba algas fonda izmaksas samazinājušās par 1 578 782 euro, jo izdevumi pedagoģisko darbinieku atalgojumam plānoti 8.mēnešiem.

Profesionālas ievirzes izglītības iestādēs 2018./2019. gada septembrī mācības uzsāka 700 audzēkņi, tai skaitā 368 Sporta skolā, 213 mūzikas skolā un 119 mākslas skolā. Pamata un vispārējās vidējas izglītības iestādēs 2298 audzēkņi (tai skaitā 200 audzēkņi profesionālās izglītības programmās) un 1146 audzēkņi pirmsskolas izglītības iestādēs. 2018.gadā audzēkņu skaits vispārējās izglītības programmās samazinājies par 58 audzēkņiem, toties par 14 pieaudzis audzēkņu skaits, kas mācās profesionālās izglītības programmās DAVV.

 Interešu izglītībai tiek izmantotas 411 stundas mēnesī visās novada izglītības iestādēs.

Interešu izglītībai, salīdzinot ar iepriekšējo mācību gadu, piešķirtas papildus 5 stundas, t.sk. 2 stundas datorapmācībai suvenīru un dekoru izveidei datorprogrammā, kas darbojas sadarbībā ar pieaugušo izglītības centru.

Pašvaldība trešo gadu turpina maksāt stipendijas profesionālās ievirzes skolu audzēkņiem. 2019.gadā šim mērķim plānoti 36 000 *euro.*

Kompensācija par braukšanas izdevumiem izglītības iestāžu audzēkņiem plānota 66 198 *euro* apmērā, ņemot vērā to, ka nākas pārskatīt un optimizēt maršrutus, izdevumu samazinājums salīdzinājumā ar 2018.gadu ir paredzēts 1 480 *euro* apmērā.

Kārtējos izdevumos ir ieplānoti izdevumi brīvpusdienu nodrošināšanai Dobeles novada pašvaldības izglītības iestāžu sākumskolas klašu skolēniem gan no valsts budžeta, gan pašvaldības budžeta līdzekļiem. Plānots, ka 2019. gadā no valsts budžeta līdzekļiem 1.-4. klašu skolēnu brīvpusdienām izlietos 188 914 *euro ,* un no pašvaldības budžeta līdzekļiem 5.-6.klašu skolēniem – 84 696 *euro* apmērā. Tāpat 2019.gadā tāpat kā 2018.gadā tiks piešķirtas brīvpusdienas visiem daudz bērnu ģimeņu bērniem, kuri apmeklē novada izglītības iestādes, kā arī to ģimeņu bērniem kuri audzina bērnu invalīdu.

2019. gadā izglītībai plānots izlietot 7 652 682 *euro* Eiropas savienības (ES) finansēto projektu realizācijai. Projektos plānots iegādāties aprīkojumu 2018.gadā uzbūvētajai Dienesta viesnīcai triju Dobeles izglītības iestāžu vajadzībām, turpināt Dobeles valsts ģimnāzijas piebūves būvniecību kā arī Dobeles sākumskolas pārbūves darbus un sporta zāles būvniecību, turpināt preventīvo darbu ar jauniešiem, kuri neapmeklē izglītības iestādes un nestrādā, kā arī sadarbojoties ar Nodarbinātības Valsts aģentūru veikt pieaugušo apmācību, lai veicinātu iesaisti darba tirgū. 2019.gadā arī tiks turpināta skolu iesaiste Erasmus+ projektos.

Vispārējo valdības dienestu vajadzībām 2019.gada pamatbudžetā paredzēti 3 392 620 *euro*, jeb 7.8% no pašvaldības pamatbudžeta izdevumiem.

***Izdevumi*** v***ispārējiem valdības dienestiem atbilstoši ekonomiskajām kategorijām***

|  |  |  |  |  |
| --- | --- | --- | --- | --- |
| **Klasifikācijas kods** |  | **2019. gada plāns** | **2018. gada izpilde** | **Starpība 2018/2017 (+;-)** |
| **1000** | Atlīdzība | 1 865 661 | 1 801 535 | 64 126 |
| **2000** | Preces un pakalpojumi | 1 405 139 | 628 979 | 776 160 |
| **4000** | Procentu izdevumi | 10 000 | 1 171 | 8 826 |
| **5000** | Pamatkapitāla veidošana | 109 320 | 73 419 |  36 171 |
| **7000** | Transferti | 2 500 | 1. 167
 | -667 |
|   | **Pavisam kopā izdevumi** | **3 392 620** | **2 508 271** | **884 349** |

Saskaņā ar budžeta izdevumu klasifikāciju atbilstoši funkcionālajām kategorijām klasifikācijā „Vispārējie valdības dienesti” ir iekļauti:

1) centrālās administrācijas (deputāti, administrācija, komisijas, kanceleja, iekšējais audits, juridiskie pakalpojumi, dzimtsarakstu nodaļa, finanšu nodaļa, personāla nodaļa) uzturēšanas izdevumi;

2) pagastu pārvalžu uzturēšanas izdevumi;

3) pašvaldības budžeta parāda darījumu apkalpošanas izdevumi - aizņēmumu procentu maksājumu un aizņēmumu apkalpošanas maksa.

Vispārējiem valdības dienestiem 2019.gadā plānoti 3 392 620 *euro,* kas ir 8,07% no plānotajiem kopējiem pamatbudžeta izdevumiem, salīdzinājumā ar 2018.gadu palielinājums par 884 349 *euro*.

1 865 661 *euro* no plānotajiem izdevumiem vispārējiem valdības dienestiem veido atalgojums un valsts sociālās apdrošināšanas obligātās iemaksas*.* Salīdzinājumā ar 2018.gadu darba algas fonda izmaksas palielinājušās par 64 126 *euro,* galvenokārt, sakarā ar nepieciešamību aizvietot prombūtnē esošus darbiniekus.

Dobeles novada pašvaldības saistību atmaksas apmērs 2019. gadam ir plānots 2 603 184 *euro*. Plānotais saistību apmērs 2019.gadam sastāda 7,37 % no pašvaldības pašu ieņēmumiem. Sakarā ar jaunu kredītsaistību uzņemšanos projektu īstenošanai ir plānots, ka saistību apjoms 2019. gadā palielināsies.

***Izdevumi sabiedriskai kārtībai un drošībai atbilstoši ekonomiskajām kategorijām***

|  |  |  |  |  |
| --- | --- | --- | --- | --- |
| **Klasifikācijas kods** |  | **2019. gada plāns** | **2018. gada izpilde** | **Starpība 2019/2018 (+;-)** |
| **1000** | Atlīdzība | 364 218 | 369 460 | -5 242 |
| **2000** | Preces un pakalpojumi | 55 729 | 45 136 | 10 593 |
| **5000** | Pamatkapitāla veidošana | 2872 | 1 676 | 1 196 |
|   | **Pavisam kopā izdevumi** | **422 819** | **416 272** | **6 547** |

Sabiedriskās kārtības un drošības nodrošināšanai - pašvaldības policijas , bāriņtiesas un ugunsdrošības darbības izdevumiem 2019.gada pamatbudžetā plānoti 422 819 *euro*, jeb 1,01 % no pašvaldības kopējiem izdevumiem.

Atalgojums un valsts sociālās apdrošināšanas obligātās iemaksas sabiedriskās kārtības un drošības dienestu uzturēšanai ir 364 218 *euro* jeb 86 %no plānotajiem izdevumiem*.* Salīdzinājumā ar 2018.gadu darba algas fonda izmaksas samazinājušās par 5 242 *euro,* sakarā ar plānoto virsstundu skaita samazināšanos 2019.gadā.

2019.gadā pozīcija Pamatkapitāla veidošana ir palielinājusies par 1 196 *euro*.

***Izdevumi ekonomiskai darbībai atbilstoši ekonomiskajām kategorijām***

|  |  |  |  |  |
| --- | --- | --- | --- | --- |
| **Klasifikācijas kods** |  | **2019. gada plāns** | **2018. gada izpilde** | **Starpība 2019/2018 (+;-)** |
| **1000** | Atlīdzība | 232 718 | 218 495 | 14 223 |
| **2000** | Preces un pakalpojumi | 101 858 | 56 819 | 45 039 |
| **5000** | Pamatkapitāla veidošana | 7 483 652 | 9 855 563 | -2 371 911 |
| **6000** | Sociālie pabalsti | 45 000 | 46 852 | -1 852 |
| **7000** | Transferti | 0 | 939 | -939 |
|   | **Pavisam kopā izdevumi** | **7 863 228** | **10 178 668** | **-2 315 440** |

Ekonomiskajai darbībai 2019. gadā plānots izlietot 7 863 228 *euro*, jeb 18,69 % no pašvaldības pamatbudžeta izdevumiem. Saskaņā ar budžeta izdevumu klasifikāciju atbilstoši funkcionālajām kategorijām klasifikācijā „Ekonomiskā darbība” ir iekļauti nekustamā īpašuma apsaimniekošanas pasākumu, Bezdarbnieki sabiedriskos darbos pasākumu, Būvvaldes, ielu un ceļu rekonstrukcijas, tūrisma darbības nodrošināšanas izdevumi.

Atalgojums un valsts sociālās apdrošināšanas obligātās iemaksas ekonomiskajai darbībai ir 232 718 *euro* jeb 2,96 %no plānotajiem izdevumiem*.* Salīdzinājumā ar 2018.gadu darba algas fonda izmaksas palielinājušās par 14 223 *euro,* kas saistītas darba algas pieaugumu.

Pamatkapitāla veidošana ekonomiskajai darbībai ir 7 483 652 *euro* jeb 17,8 % no pašvaldības kopējiem izdevumiem. 2019. gadā tiek plānota viena lauku ceļa un pilsētas ielu rekonstrukcija Eiropas savienības (ES) finansēto projektu ietvaros.

2019 . gadā Vides aizsardzībai ir plānoti 69 845 *euro* jeb 0.17% pašvaldības kopējiem izdevumiem, tie ir paredzēti lietus kanalizācijas un ārējo kanalizācijas tīklu uzturēšanai.

Pašvaldības teritoriju un mājokļu apsaimniekošanai kopā 2019. gadā plānoti 5 416 867 *euro*, jeb 12,88% no pašvaldības pamatbudžeta izdevumiem.

***Izdevumi teritoriju un mājokļu apsaimniekošanai atbilstoši ekonomiskajām kategorijām***

|  |  |  |  |  |
| --- | --- | --- | --- | --- |
| **Klasifikācijas kods** |  | **2019. gada plāns** | **2018. gada izpilde** | **Starpība 2019/2018 (+;-)** |
| **1000** | Atlīdzība | 238 400 | 239 288 | -888 |
| **2000** | Preces un pakalpojumi | 1 378 855 | 497 470 | 881 385 |
| **3000** | Subsīdijas un dotācijas | 947 841 | 889 621 | 58 220 |
| **5000** | Pamatkapitāla veidošana | 2 849 871 | 2 709 386 | 140 485 |
|   | **Pavisam kopā izdevumi** | **5 414 967** | **4 335 765** | **1 079 202** |

Atalgojums un valsts sociālās apdrošināšanas obligātās iemaksas pašvaldības teritoriju un mājokļu apsaimniekošanai ir 238 440 *euro* jeb 4,4 %no plānotajiem izdevumiem*.* Salīdzinājumā ar 2018.gadu darba algas fonda izmaksas samazinājušās par 888 *euro,* kas saistītas ar ES finansētā projekta beigām.

2019. gadā plānots piešķirt dotācijas kapitālsabiedrībām deleģēto funkciju izpildei SIA „Dobeles Namsaimnieks" 116 231 *euro* apmērā, SIA “Dobeles komunālie pakalpojumi” 743 610 *euro* apmērā un SIA “Dobeles ūdens” 80 000 *euro* apmērā.

Veselībai 2019.gadā plānoti 152 231 *euro,* jeb 0,36% no pašvaldības pamatbudžeta izdevumiem.

Atpūtai, sportam un kultūrai 2019.gadā plānoti 2 618 428 *euro,* jeb 6,22 % no pašvaldības pamatbudžeta izdevumiem.

***Izdevumi atpūtai, kultūrai un sportam atbilstoši ekonomiskajām kategorijām***

|  |  |  |  |  |
| --- | --- | --- | --- | --- |
| **Klasifikācijas kods** |  | **2019. gada plāns** | **2018. gada izpilde** | **Starpība 2019/2018 (+;-)** |
| **1000** | Atlīdzība |  1 055 086 | 951 868 | 103 218 |
| **2000** | Preces un pakalpojumi | 1 224 471  | 911 063 | 313 408 |
| **3000** | Subsīdijas un dotācijas | 104 300 | 100 040 | 4260 |
| **5000** | Pamatkapitāla veidošana | 236 471 | 2 388 259 | -2 151 788 |
|   | **Pavisam kopā izdevumi** | **2 620 328** | **4 351 230** | **-1 730 902** |

Atalgojums un valsts sociālās apdrošināšanas obligātās iemaksas atpūtai, sportam un kultūrai ir 1 055 086 *euro* jeb 40,3 %no plānotajiem izdevumiem*.* Salīdzinājumā ar 2018 .gadu darba algas fonda izmaksas palielinājušās par 103 218 *euro,* kas saistītas ar jaunas kārtības izstrādi amatiermākslas kolektīvu vadītāju darba samaksai.

Klasifikācijas kodā Preces un pakalpojumi ir uzskaitīti šīs nozares iestāžu, struktūrvienību uzturēšanas izdevumi un ar nozari saistītu pasākumu organizēšanas un nodrošināšanas izdevumi.

2019.gadā plānoti gada centrālie pasākumi kultūras un sporta jomā:

* Ģimeņu svētki
* Novada svētki
* Ceriņu svētki
* Ābolu diena Dobelē
* Lāčplēša diena
* 18.novembra svinības
* Sniegavīru saiets Dobelē

Atbalsts biedrībām sporta jomā – 59 300 *euro* apmērā, atbalstot sportistu dalību Eiropas čempionātos. Līdzfinansējums Kultūras un sporta projektu konkursos paredzēts 45 000 *euro* apmērā*.*

Klasifikācijas kodā Pamatkapitāla veidošana samazinājums salīdzinājumā ar 2018.gadu par 2 151 788 *euro* saistīts ar infrastruktūras projekta “Dobeles kultūras nama renovācija” pabeigšanu.

Sociālām vajadzībām no Dobeles novada pašvaldības pamatbudžeta izdevumiem plānoti 2 831 869 *euro*, jeb 6,76% no pašvaldības pamatbudžeta izdevumu kopējā apjoma.

***Izdevumi sociālai aizsardzībai atbilstoši ekonomiskajām kategorijām***

|  |  |  |  |  |
| --- | --- | --- | --- | --- |
| **Klasifikācijas kods** |  | **2019. gada plāns** | **2018. gada izpilde** | **Starpība 2019/2018 (+;-)** |
| **1000** | Atlīdzība | 1 239 117 | 1 159 991 | 79 126 |
| **2000** | Preces un pakalpojumi | 633 897 | 396 748 | 237 149 |
| **3000** | Subsīdijas un dotācijas | 15 000 | 11 530 | 3 470 |
| **5000** | Pamatkapitāla veidošana | 220 040 | 116 941 | 103 099  |
| **6000** | Sociālie pabalsti | 483 563 | 273 078 | 210 485  |
| **7000** | Transferti | 250000 | 193 704 | 56 296 |
|   | **Pavisam kopā izdevumi** | **2 841 617** | **2 151 992** | **689 625** |

No plānotajiem izdevumiem 1 239 117 *euro* sociālās aizsardzības iestādēm un pasākumiem veido atalgojums un valsts sociālās apdrošināšanas obligātās iemaksas*.* Salīdzinājumā ar 2018.gadu darba algas fonda izmaksas palielinājušās par 79 126 *euro.*

2019. gada pašvaldības budžetā plānoti izdevumi sociālās jomas iestāžu uzturēšanai, sociālo darbinieku apmācībām un supervīzijām.

2019. gadā sociālās jomas budžetā plānots atbalsts projekta “Atver sirdi Zemgalē”, kas tiek īstenots deinstitucionalizācijas ietvaros un projekta “Atelpas brīdis” īstenošanai, kura mērķis ir atslogot piederīgos no aprūpes un uzraudzības pienākumu veikšanas, nodrošinot ģimenēm īslaicīgu diennakts sociālās aprūpes un sociālās rehabilitācijas pakalpojumu kompleksu.

No sociālās jomas izdevumiem 483 563 *euro* jeb 17,0 % ir izdevumi sociālajiem pabalstiem.

Sociālo pabalstu veidus un to piešķiršanas kārtību nosaka Dobeles novada pašvaldības saistošie noteikumi. Pašvaldības sociālie pabalsti plānoti, lai, pirmkārt, nodrošinātu garantētā iztikas minimuma, dzīvokļa pabalstu un pabalstu ēdināšanas izdevumu segšanai tiem iedzīvotājiem, kuriem normatīvo aktu noteiktajā kārtībā ir tiesības saņemt šos pabalstus. 2019.gadā ir saglabāti visi iepriekšējā gadā nodrošināto pabalstu un pakalpojumu veidi .

 2019. gadā plānots izmaksāt garantētā minimālā ienākuma pabalstus 50 000 *euro* apmērā, kas ir par 10 170 *euro* vairāk kā izmaksāts 2018. gadā, un dzīvokļa pabalstus – 200 000 *euro* apmērā, kas ir par 126 096 *euro* vairāk kā izmaksāts 2018.gadā, jo palielinās maznodrošināto personu skaits, kuri ir tiesīgi saņemt dzīvokļa pabalstu.

Apjomīgākās pabalstu izmaksas plānotas - Pabalstiem bērniem un audžuģimenēm 50 000 *euro*, pabalstiem ēdināšanai – 10 000 *euro*, veselības pabalstiem – 40 00 *euro*, ārkārtas un neparedzēto situāciju pabalstiem plānoti 35 000 *euro*.

2019.gadā Dobeles novada pašvaldība saņems dotāciju asistenta pakalpojuma nodrošināšanai pašvaldībā, kuru 184 000 *euro* apmērā ir plānots izlietot atlīdzībai par asistentu sniegtajiem pakalpojumiem cilvēkiem ar I un II invaliditātes grupu un bērniem ar invaliditāti no 5 līdz 18 gadu vecumam.

Atbalsts biedrībām sociālās aizsardzības jomā 15 00 *euro* apmērā – atbalstu var saņemt biedrības kā līdzfinansējumu izsludinātajos projektu pieteikumu konkursos.

Dobeles novada pašvaldība piešķir pabalstus katram jaundzimušajam 100 *euro* apmērā, pabalstus kāzu 50 gadu un 60 gadu jubilejās 100 *euro* apmērā, pabalstu 100 gadu dzīves jubilejā 150 *euro* apmērā, kā arī pabalstus politiski represētajām personām vienu reizi gadā 30 *euro* apmērā. Kopumā šim mērķim paredzēti 40 000 *euro*. Aprēķini veikti, ņemot vērā iepriekšējo gadu dzimstības rādītājus – 2018.gadā mūsu novadā piedzimuši 205 bērni , 35 personām izmaksāts apbedīšanas pabalsts, zelta kāzu jubilejā sveikti 5 pāri un 100.gadu jubilejā viena novada iedzīvotāja.

Savstarpējiem norēķiniem par sociālās palīdzības sniegtajiem pakalpojumiem 2019.gadā plānoti 250 000 euro, salīdzinājumā ar 2018.gada izpildi palielinājums par 56 296 *euro*, kas saistīts ar pakalpojuma cenu palielinājumu un iestādēs ievietoto klientu skaita pieaugumu.

**Speciālais budžets**

Speciālais budžets ir kopbudžeta daļa, kuru veido īpašiem mērķiem iezīmēti ieņēmumi -dabas resursu nodokļa un valsts autoceļu fonda līdzekļi, ziedojumi un dāvinājumi, un citi pašu ieņēmumi, kā arī izdevumi, kurus paredzēts segt no šiem ieņēmumiem.

***Dobeles novada pašvaldības speciālā budžeta ieņēmumu un izdevumu dinamika pa gadiem***

|  |  |  |  |  |  |  |
| --- | --- | --- | --- | --- | --- | --- |
|   | **Izpilde 2016** | **Izpilde 2017** | **Izpilde 2018** | **Plāns 2019** | **Starpība 2019/2018** | **Īpatsvars %** |
| **Ieņēmumi** | **743 819** | **765 638** | **805 009** | **810 776** | **5 767** | **100** |
| *Dabas resursu nodokļa ieņēmumi* | 62 834  | 84 653 | 104 233 | 110 000 | 5 767 | 13.6 |
| *Autoceļu (ielu) fonda ieņēmumi* | 680 985  | 680 985 | 700 776 | 700 776 | 0 | 86.4 |
| **Izdevumi** | **704 151** | **963 806** | **753 027** | **758 104** | **5 077** | **100** |
| *Dabas resursu nodokļa izdevumi* |  68 647  | 74 723 | 60 102 | 56 468 | -3 634 | 7.5 |
| *Autoceļu (ielu) fonda izdevumi* | 635 504  | 889 083 | 692 925 | 701 636 | 8 711 | 92.5 |

***Autoceļa fonda līdzekļi*** 700 776 *euro* apmērā veido lielāko īpatsvaru – 86,4 % no speciālā budžeta ieņēmumiem.

*5.att.Dobeles novada speciālā budžeta ieņēmumu un izdevumu dinamika*

2019.gadā saņemto finansējumu autoceļu uzturēšanai plānots izlietot pašvaldības autoceļu un ielu ikdienas uzturēšanai:

|  |  |  |
| --- | --- | --- |
|  |  | EUR  |
| 1. | Sniega tīrīšana, kaisīšana | 130 371 |
| 2.  | Seguma atjaunošana, greiderēšana, planēšana | 360 782 |
| 3.  | Caurteku remonti | 50 000 |
| 4.  | Celiņu, ietvju bruģēšanā | 12 000 |
| 5.  | Asfalta bedrīšu remonts | 58 000 |
| 6.  | Zāles pļaušana, grāvju tīrīšana | 35 801 |
| 7.  | Autobusu pieturu paviljonu uzturēšana | 7 762 |
| 8. | Apstrāde ar pret putekļu absorbentu | 10 000 |
| 9. | Pļaušana, zīmju iegāde un uzstādīšana | 24 350 |
| 10. | Luksoforu uzturēšana | 12 500 |
| 11.  | Ceļu un ielu inventarizācija | 5 500 |

***Ieņēmumi no dabas resursu*** nodokļa 2019. gadā plānoti 110 000 *euro* apmērā, t.i., 13,6 % no speciālā budžeta ieņēmumiem.

2019. gadā plānots 56 468 *euro* no saņemtā dabas resursu nodokļa piešķirt dotāciju SIA „Dobeles komunālie pakalpojumi" lielgabarīta atkritumu apsaimniekošanai un 30 000 euro SIA “Dobeles ūdens” ieguldījums pamatkapitālā attīrīšanas ietaišu Krīgeri elektroniskās vadības bloka nomaiņai.

***Ziedojumu budžeta izdevumi*** – 8 731 *euro* apmērā galvenokārt plānoti sociālās aprūpes nodrošināšanai 6 067 *euro*, kultūras un sporta pasākumiem – 1 534 *euro*, izglītības pasākumiem – 1 130 *euro*.

Plānojot 2019. gada pašvaldības budžetu, ņemtas vērā visu nozaru un jomu intereses un esošie līdzekļi maksimāli sabalansēti tā, lai finansējums ir pietiekošs gan infrastruktūras uzturēšanai un attīstībai, gan projektu un pasākumu realizācijai, gan sociālajiem jautājumiem, izglītībai, kultūrai un sportam. 2019. gadā un turpmāk pašvaldībai būtiski ir nodrošināt novada attīstības un investīciju projektu ieviešanu un realizāciju, uzlabojot iestāžu, ceļu un ielu infrastruktūru, tādējādi ceļot dzīves vides kvalitāti novadā. Lai veicinātu novada attīstību, investīcijām infrastruktūrā tiks piesaistīti ievērojami Eiropas Savienības fondu un aizņēmumu līdzekļi. Neskatoties uz ierobežoto finansējumu, pašvaldība, plānojot budžetu kārtējam gadam, ievēro pēctecības un attīstības principu, aktualizējot investīciju plānu un izvērtējot finanšu stabilitāti ilgtermiņā.

Domes priekšsēdētājs A.SPRIDZĀNS